Liisa-Ly Pakosta Justiits- ja digiminister

19.01.2025

Tartu Ülikooli seksuaaltervise uuringute keskuse seisukoht nõusolekuseaduse väljatöötamiskavatsuse (VTK) kohta

Täname, et justiitsministeerium on algatanud nn nõusolekuseaduse väljatöötamiskavatsuse ning et selles on tuginetud teaduspõhisele kirjandusele, kaasatud on valdkonna spetsialistid.

Toetame jah-mudelit, et viia Eesti karistusseadustik vastavusse Istanbuli konventsiooni nõuetega, et pakkuda seksuaalvägivallaohvritele senisest paremat kaitset ja edendada ühiskonnas inimese üht põhiõigust - seksuaalse enesemääramise õigust.

Seksuaalvägivalla kriisiabikeskuste kaudu on alates 2016. aastast hakatud Eestis abistama seksuaalvägivalla ohvreid esimese seitsme päeva jooksul pärast juhtunut. Seal pakutav abi aitab leevendada seksuaalvägivallast tingitud ulatuslikku tervisemõju. Kui menetlusprotsess hakkab jah-mudeli kaudu senisest enam arvestama ohvrite vabatahtliku nõusoleku või selle puudumisega, siis aitab see kaasa ka ohvrite tervise taastamisele.

Uuringuandmed näitavad elanikkonna ühemõttelist poolehoidu. Näiteks Eesti Naiste tervise Uuring 2024 vastajatest (16-59-aastased naised, n=5443) 97% oli nõus väitega, et "Nõusolekuta seksuaalvahekord on vägistamine". Eestis on seksuaalhariduse kaudu juba hakatud viima turvaoskuste ja nõusolekukultuuri õpetust kõikidesse kooliastmetesse. Seega väidame, et elanike hoiakud pooldavad nõusolekuseaduse jah-mudelit. Seaduse vastuvõtmine saab koos vastava haridusega olla olulise seksuaalvägivalda primaarselt ennetava mõjuga, muutes ühiskonda turvalisemaks ja võrdõiguslikumaks.

Lugupidamisega Kai Part, Made Laanpere, Helle Karro